En 63-årig mand er fredag eftermiddag ved Retten i Hjørring kendt skyldig i at have sat ild til sit eget hus i Børglum. I februar hældte han benzin forskellige steder i huset, og startede en brand i både hus og det dertilhørende malerværksted. Herefter forlod den 63-årige huset. Han gik en tur med sin hund, og vendte først tilbage, da brandvæsnet var i fuld gang med slukningsarbejdet. Herefter meldte han sig selv på stedet og erkendte overfor politiet, at det var ham. Den 63-årige afviser, at der skulle være tale om forsikringssvindel. Derimod forklarede han, at han har store personlige problemer. Alligevel har retten vurderet, at manden på forhånd har vist, at hans handling ville krænke panthaverne – da han skylder 330.000 kroner i huset. Det fortæller anklager ved Nordjyllands Politi, Thomas Klingenberg. Manden skal nu mentalundersøges, og efter planen falder der dom i sagen den 16. juni.

Referat:
En 63-årig mand satte i februar ild til sit eget hus. Herefter gik han en tur med hunden, og vente først tilbage, da brandvæsnet var i gang med slukningsarbejdet.